
ДОКЛАДНА ЗАПИСКА
от
                                              Георги Василев Манев
Общински съветник от групата на „НФСБ и СЕК”

Относно: Допускане на промяна на предназначението на гаражи с идентификатори по КК на гр.Бургас 07079.616.175.1.19 и 07079.616.175.1.20 в партера на жилищна сграда находяща се в УПИ III-5342, кв.21 по плана на к-с“Възраждане“, гр.Бургас, с административен адрес ул.“Левски“ №56


Есмерай Неждет Ибрям е неподвижна, в инвалидна количка е и е със сто процента инвалидност съгласно Експертно решение №3467/12.12.2005г. на РЗЦ-Бургас. За нея е най-удобно  да обитава партерно помещение.
През 2012г. Есмерай Неждет Ибрям закупува обекти с идентификатори по КК 07079.616.175.1.19 и 07079.616.175.1.20 в партера на жилищна сграда, изградена през 2005 г., на ул.“Левски“ №56. 
В момента на продажбата обектите са се ползвали за живеене, без да е било променяно тяхното предназначение по документи. Есмерай е разбрала, че и продават гаражи при подписването на нотариалния акт /рег.№14312/19.12.2012г/.
	Сградата на ул.“Левски“ №56 е изпълнена по одобрени на 04.02.2004г. инвестиционни проекти и издадено разрешение за строеж №66-П/25.05.2004г. Въведена е в експлоатация съгласно Удостоверение №281/10.10.2005г. издадено от Община Бургас. В сградата има обособени 15 апартамента, като по проект са осигурени 10 паркоместа – 5 в двора и 5 в гаражни клетки в партера.
	Със Заповед №2264/30.11.2007г. на Кмета на Община Бургас е наложена забрана за одобряване на проекти и издаване на разрешения за строеж за промяна на предназначението на съществуващи гаражи в жилищните сгради за други нужди. Освен това съгласно чл.38, ал.9 от ЗУТ не се допуска преустройство и промяна на предназначението на обекти по ал. 1 - 5, ако за новите обекти не могат да се осигурят необходимите гаражи или места за паркиране в съответния поземлен имот, освен при условията на чл.43, ал.2 от ЗУТ.
Съгласно чл.43, ал.2 от ЗУТ изключения се допускат от органа, който следва да издаде разрешението за строеж, когато нормативно необходимите гаражи и места за паркиране не могат да бъдат осигурени в границите на урегулирания поземлен имот поради технически или нормативни причини, като: размери и/или наклон на урегулирания поземлен имот, хидрогеоложки условия, санитарно-охранителни зони и други условия.
В конкретния случай в имота са изчерпани възможностите за паркиране. Обособените самостоятелни обекти в сградата с идентификатори по КК 07079.616.175.1.19 и 07079.616.175.1.20, видно от изложената фактическа обстановка, не са собственост на лица- собственици на апартаменти в сградата и не могат да задоволяват нужди на други лица, различни от собственика им.
Отчитайки факта, че собственичката им е инвалид и съгласно разпоредбите на Наредба №4 за проектиране, изграждане и поддържане на строежите в съответствие с изискванията за достъпна среда за населението, включително за хората с увреждания, жилищата за инвалиди се разполагат на първите надземни етажи в жилищните сгради.
Това определя необходимостта за задоволяване на жилищните нужди на г-жа Ибрям, като единствено жилище да се разреши преустройството на обектите в сградата.
Есмерай Неждет Ибрям като собственик на гаражи не може да получи адресна регистрация на мястото на постоянно обитаване. По този начин е възпрепятствана да получава полагащата и се социална оценка и социални помощи. Апелирам да помогнем на тази млада жена, която е в неравностойно положение, като се допусне отклонение от изискванията на ЗУТ и Заповед №2264/30.11.2007г. на Кмета на Община Бургас.

Предвид изложеното предлагам Общински съвет Бургас да вземе следното 


РЕШЕНИЕ:

Задължава общинската администрация да разреши промяна на предназначението на гаражи с идентификатори по КК на гр.Бургас 07079.616.175.1.19 и 07079.616.175.1.20 в партера на жилищна сграда находяща се в УПИ III-5342, кв.21 по плана на к-с“Възраждане“, гр.Бургас, с административен адрес ул.“Левски“ №56 в жилище при допускане на отклонение по чл.43, ал.2 от ЗУТ.






С Уважение
ГЕОРГИ МАНЕВ
Общински съветник 

